|  |  |
| --- | --- |
| Ἡ μὲν δὴ μεσότης τῶν μαθηματικῶν γενῶν τε καὶ εἰδῶν τοιαύτη νοείσθω, πρός γε τὸ παρὸν τὸ μεταξὺ συμπληροῦσα τῶν τε παντελῶς ἀμεριστῶν οὐσιῶν καὶ τῶν περὶ τὴν ὕλην μεριστῶν γινομένων· τὰς δὲ ἀρχὰς τῆς μαθηματικῆς ὅλης οὐσίας ἐπισκοποῦντες ἐπ' αὐτὰς ἄνιμεν τὰς διὰ πάντων τῶν ὄντων διηκούσας ἀρχὰς καὶ πάντα ἀφ' ἑαυτῶν ἀπογεννώσας, λέγω δὲ τὸ πέρας καὶ τὸ ἄπειρον.  ἐκ γὰρ τούτων τῶν δύο πρώτων μετὰ τὴν τοῦ ἑνὸς ἀπεριήγητον καὶ τοῖς ἅπασιν ἄληπτον αἰτίαν ὑπέστη τά τε ἄλλα πάντα καὶ ἡ τῶν μαθημάτων φύσις, ἐκείνων μὲν ἀθρόως πάντα παραγουσῶν καὶ ἐξῃρημένως, τῶν δὲ προϊόντων ἐν μέτροις τοῖς προσήκουσι καὶ τάξει τῇ πρεπούσῃ τὴν πρόοδον καταδεχομένων, καὶ τῶν μὲν πρώτων, τῶν δὲ μέσων, τῶν δὲ τελευταίων ὑφισταμένων.  τὰ μὲν **[6]** γὰρ νοητὰ γένη κατὰ τὴν ἑαυτῶν ἁπλότητα πρώτως μετέχει τοῦ πέρατος καὶ τοῦ ἀπείρου διὰ μὲν τὴν ἕνωσιν καὶ τὴν ταυτότητα καὶ τὴν μόνιμον ὕπαρξιν καὶ σταθερὰν τοῦ πέρατος ἀποπληρούμενα, διὰ δὲ τὴν εἰς πλῆθος διαίρεσιν καὶ τὴν γεννητικὴν περιουσίαν καὶ τὴν θείαν ἑτερότητα καὶ πρόοδον τῆς ἀπειρίας ἀπολαύοντα. τὰ δὲ μαθηματικὰ πέρατος μέν ἐστιν ἔκγονα καὶ ἀπειρίας, ἀλλ' οὐ τῶν πρωτίστων μόνων οὐδὲ τῶν νοητῶν καὶ κρυφίων ἀρχῶν, ἀλλὰ καὶ τούτων, αἳ προῆλθον μὲν ἀπ' ἐκείνων εἰς δευτέραν τάξιν, ἀπογεννᾶν δὲ μετ' ἀλλήλων ἐξαρκοῦσι τοὺς μέσους διακόσμους τῶν ὄντων καὶ τὴν ἐν αὐτοῖς ποικιλίαν, ὅθεν δὴ καὶ ἐν τούτοις προέρχονται μὲν εἰς ἄπειρον οἱ λόγοι, κρατοῦνται δὲ ὑπὸ τῆς πέρατος αἰτίας.  ὅ τε γὰρ ἀριθμὸς ἀπὸ μονάδος ἀρξάμενος ἄπαυστον ἔχει τὴν αὔξησιν, ἀεὶ δὲ ὁ ληφθεὶς πεπέρασται, καὶ ἡ τῶν μεγεθῶν διαίρεσις ἐπ' ἄπειρον χωρεῖ, τὰ δὲ διαιρούμενα πάντα ὥρισται, καὶ κατ' ἐνέργειαν πεπέρασται τὰ μόρια τοῦ ὅλου. καὶ τῆς μὲν ἀπειρίας οὐκ οὔσης τά τε μεγέθη πάντα σύμμετρα ἂν ἦν καὶ οὐδὲν ἄρρητον οὐδὲ ἄλογον, οἷς δὴ δοκεῖ διαφέρειν τὰ ἐν γεωμετρίᾳ τῶν ἐν ἀριθμητικῇ, καὶ οἱ ἀριθμοὶ τὴν γόνιμον τῆς μονάδος δύναμιν οὐκ ἂν ἐδύναντο δεικνύναι οὐδὲ ἂν πάντας εἶχον τοὺς λόγους ἐν ἑαυτοῖς τῶν ὄντων, οἷον τοὺς πολλαπλασίους ἢ τοὺς ἐπιμορίους. πᾶς γὰρ ἀριθμὸς ἐξαλλάττει τὸν λόγον πρὸς τὴν μονάδα καὶ τὸν πρὸ αὐτοῦ γενόμενον **[7]** ἐξεταζόμενος.  τοῦ δὲ πέρατος ἀναιρεθέντος συμμετρία τε καὶ κοινωνία λόγων καὶ ταυτότης εἰδῶν καὶ ἰσότης καὶ ὅσα τῆς ἀμείνονός ἐστι συστοιχίας οὐκ ἄν ποτε ἐν τοῖς μαθήμασιν ἐφαίνετο, οὐδ' ἂν ἐπιστῆμαι τῶν τοιούτων ἦσαν οὐδὲ καταλήψεις μόνιμοι καὶ ἀκριβεῖς. δεῖ τοίνυν ἀμφοτέρων τῶν ἀρχῶν ὥσπερ τοῖς ἄλλοις γένεσι τῶν ὄντων οὕτω δὴ καὶ τοῖς μαθηματικοῖς. τὰ δὲ ἔσχατα καὶ ἐν ὕλῃ φερόμενα καὶ ὑπὸ τῆς φύσεως διαπλαττόμενα πάντως αὐτόθεν ἀμφοῖν μετέχοντα καταφαίνεται, τοῦ μὲν ἀπείρου κατὰ τὴν ὑποκειμένην αὐτοῖς ἕδραν τῶν εἰδῶν, τοῦ δὲ πέρατος κατὰ τοὺς λόγους καὶ τὰ σχήματα καὶ τὰς μορφάς. | Εν προκειμένω, λοιπόν, ας νοηθεί η μεσότητα των μαθηματικών γενών και ειδών ως εξής: ότι [η μαθηματική ουσία] βρίσκεται, δηλαδή, ανάμεσα στις απολύτως αδιαίρετες ουσίες και στις διαιρετές, που υπάρχουν στoν υλικό κόσμο. Εξετάζοντας τώρα τις αρχές ολόκληρης της μαθηματικής ουσίας, ανερχόμαστε στις ίδιες τις αρχές που διαπερνούν όλα τα όντα και από τις οποίες δημιουργούνται τα πάντα. Αναφέρομαι στο πέρας και στο άπειρο.  Aπό αυτές τις δύο, λοιπόν, [αρχές], ύψιστες μετά την απερίγραπτη και ακατάληπτη από όλους αιτία του ενός, λαμβάνουν την υπόστασή τους όλα τα άλλα, μαζί και η μαθηματική φύση. Από αυτά δημιουργούνται τα πάντα, από κοινού και ξεχωριστά. Ωστόσο, άλλα δημιουργούνται και κατατάσσονται, πρώτα, άλλα στη μέση και άλλα τελευταία, σύμφωνα με τα ορθά μέτρα και την πρέπουσα τάξη. Διότι, τα μεν **[6]** νοητά γένη, λόγω της απλότητά τους, πρώτα [από όλα τα άλλα] μετέχουν στο πέρας και το άπειρο. Αντλούν την ενότητα, την ταυτότητα, την αιωνιότητα και τη σταθερότητά τους από το πέρας, ενώ την πολλαπλή διαιρετότητα, την παραγωγική αφθονία, τη θεϊκή διαφορετικότητα και εξέλιξη, τις αντλούν από το άπειρο. Τα δε μαθηματικά [γένη] είναι τέκνα του πέρατος και του απείρου, όχι, όμως, μόνο των πρώτων, των νοητών και των απόκρυφων αρχών αλλά και των δεύτερων τη τάξει αρχών, που προήλθαν από εκείνες, και οι οποίες αρκούν για να δημιουργήσουν, σε συνεργασία μεταξύ τους, τον ενδιάμεσο χώρο των όντων και την ποικιλία τους. Γι’ αυτό, ακριβώς, σε αυτό [τον ενδιάμεσο χώρο βρίσκονται] οι μαθηματικές αναλογίες, οι οποίες τείνουν μεν στο άπειρο, περιορίζονται, ωστόσο, από την αρχή του πέρατος.  Διότι και ο αριθμός ξεκινώντας από τη μονάδα, αυξάνεται ατέρμονα· ωστόσο, πάντα όποιον αριθμό επιλέξεις είναι πεπερασμένος. Επίσης, τα μεγέθη είναι επ’ άπειρον διαιρετά, αλλά όλα τα τμήματά [τους] είναι διακριτά, και τα εν ενεργεία μέρη του όλου είναι πεπερασμένα. Αν δεν υπήρχε απειρία, όλα τα μεγέθη θα μπορούσαν να είναι σύμμετρα και κανένα δεν θα ήταν άρρητο ή άλογο, κάτι στο οποίο φαίνεται ότι διαφέρουν τα γεωμετρικά από τα αριθμητικά αντικείμενα. Και οι αριθμοί δεν θα μπορούσαν να εμφανίσουν την παραγωγική δυνατότητα της μονάδας, ούτε θα μπορούσαν να έχουν όλους τους λόγους των όντων μέσα τους, όπως τους πολλαπλάσιους ή τους επιμόριους. Διότι κάθε υπό εξέταση αριθμός έχει διαφορετικό λόγο προς τη μονάδα από ότι [έχει] προς τον προηγούμενό του [αριθμό]. **[7]**  Αν ωστόσο έπαυε να υπάρχει το πέρας, τότε η συμμετρία και οι ομοιότητες των λόγων, η ταυτότητα και η ισότητα των ειδών και όσα βρίσκονται στην καλύτερη «συστοιχία» δεν θα μπορούσαν να εμφανιστούν στα μαθηματικά, ούτε θα μπορούσαν να υπάρχουν οι επιστήμες που τα θεραπεύουν ούτε οι μόνιμες και ακριβείς βέβαιες γνώσεις. Συνεπώς, απαιτείται [η ύπαρξη] και των δύο αρχών στα μαθηματικά, όπως και στα άλλα γένη των όντων. Γίνεται, επίσης, αμέσως φανερό ότι τα τελευταία [όντα], αυτά που βρίσκονται στον υλικό κόσμο και διαπλάθονται από τη φύση, μετέχουν και των δύο αρχών: του απείρου, λόγω της υποκείμενης θέσης τους, και του πέρατος εξαιτίας των λόγων, των σχημάτων και των μορφών τους. |